Estádio da Luz

Estádio da Luz (amptelik Estádio do Sport Lisboa e Benfica) is ’n multi-doel stadion in Lissabon, Portugal. Dit word hoofsaaklik vir sokkerwedstryde gebruik en is die tuiste van die Portugese klub Benfica, wat dit besit, asook die Portugese nasionale span by belangrike wedstryde. Die Portugese naam Estádio da Luz beteken in Afrikaans “Ligstadion” of “Stadion van die Lig”.

Die stadion is op 25 Oktober 2003 geopen met ’n vertoonwedstryd tussen Benfica en die Uruguaanse klub Nacional, en het die oorspronklike Estádio da Luz vervang, wat ’n kapasiteit van 120 000 gehad het (sommige wedstryde teen Porto is glo deur 140 000 toeskouers bygewoon). Die nuwe stadion het ’n sitplekvermoë van 68 100. Dit is ontwerp deur HOK Sport Venue Event (nou Populous) teen ’n koste van €160 miljoen, waarvan €22,6 miljoen deur die Portugese regering vir die Europese Kampioenskap in 2004 (Euro 2004) ondersteun is.

As ’n UEFA-kategorie 4 stadion en een van die grootste in Europa (en die grootste in Portugal), het Estádio da Luz verskeie wedstryde van Euro 2004 aangebied (insluitend die eindstryd waar Cristiano Ronaldo troosteloos was nadat Portugal verrassend teen Griekeland verloor het) sowel as die UEFA Champions League-eindstryde van 2014 (waar Cristiano Ronaldo ná ’n laat strafdoel gespog het met sy spiere toe Real Madrid Atlético Madrid geklop het) en 2020 (waar Bayern München Paris Saint-Germain geklop het voor leë tribunes weens die COVID-19-pandemie). In 2014 is dit in ’n aanlyn-opname deur die Franse sportkoerant L'Équipe as die mooiste stadion in Europa aangewys.

Estádio da Luz sal ook as een van die speelplekke vir die Wêreldbekertoernooi in 2030 dien, wat Portugal saam met Marokko en Spanje sal aanbied.

Onder die musikante wat op die stadion opgetree het, val Rammstein en Taylor Swift uit. Van 28–30 Junie 2019 het die Internasionale Konvensie van Jehovah se Getuies by die stadion plaasgevind. In die sommer van 2026 beplan die verouderde Iron Maiden om by die stadion op te tree.

 Verwysings 

Kategorie:Lissabon
Kategorie:Sokkerstadions in Portugal
Kategorie:FIFA Wêreldbekerstadions